Komisijos reglamentas (EB) Nr. 2589/2001
2001 m. gruodžio 27 d.
iš dalies keičiantis Reglamentą (EEB) Nr. 94/92, nustatantį išsamias Tarybos reglamente (EEB) Nr. 2092/91 numatytos importo iš trečiųjų šalių tvarkos įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų [1] su paskutiniais pakeitimais, padarytais Komisijos reglamentu (EB) Nr. 2491/2001 [2], ypač į jo 11 straipsnio 1 dalį,
kadangi:
(1) Reglamento (EEB) Nr. 2092/91 11 straipsnio 1 dalimi numatytų trečiųjų šalių, iš kurių turi būti kilę tam tikri žemės ūkio produktai, kad jais būtų galima prekiauti Bendrijoje, sąrašas pateikiamas Komisijos reglamento (EEB) Nr. 94/92 [3] su paskutiniais pakeitimais, padarytais Reglamentu (EB) Nr. 349/2001 [4], priede. Šis sąrašas sudarytas remiantis Reglamento (EEB) Nr. 2092/91 11 straipsnio 2 dalimi.
(2) Čekijos Respublika pateikė Komisijai prašymą padidinti į Reglamento (EEB) Nr. 2092/91 11 straipsnio 1 dalimi nustatytą sąrašą įrašytų produktų kategorijų skaičių, kad į jį būtų įtraukti gyvūnai ir gyvulininkystės produktai. Ji pateikė informaciją, kurios reikalaujama pagal Reglamento (EEB) Nr. 94/92 2 straipsnio 2 dalį.
(3) Šią informaciją išnagrinėjus ir ją aptarus su Čekijos Respublikos valdžios institucijomis padaryta išvada, kad šioje šalyje gyvūnų auginimo ir gyvulininkystės produktų gamybos tikrinimo taisyklės yra lygiavertės Reglamentu (EEB) Nr. 2092/91 nustatytoms taisyklėms.
(4) Tačiau analizės rezultatai parodė, kad Čekijos taisyklės, taikomos produktams, kurie yra arba turi būti pagaminti persitvarkančių pagal ekologinio ūkininkavimo reikalavimus gamintojų, neatitinka Reglamentu (EEB) Nr. 2092/91 nustatytų taisyklių, taikomų produktams, kuriuose yra daugiau nei vienas žemės ūkio kilmės ingredientas. Todėl šis reglamentas netaikomas šiems produktams.
(5) Šiame reglamente numatytos priemonės atitinka Reglamento (EEB) Nr. 2092/91 14 straipsnyje minėto komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 94/92 priedo dalis dėl Čekijos Respublikos pakeičiama šio reglamento priedo tekstu.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gruodžio 27 d.